Naboer til en mand i Farsø, som er blevet anmeldt til politiet for vanrøgt af dyr, kritiserer politiets indsats overfor mandens fem heste, som de mener er underernærede. Men det afviser lokalpolitiet i Støvring. - Jeg kan bekræfte, at vi har fået en anmeldelse her den 18. juli, og på baggrund af den anmeldelse har vi foretaget et kontrolbesøg på adressen sammen med en dyrelæge. Det skete så tirsdag i sidste uge, siger politikommissær Preben Møller til TV2/Nord. Politiets jurister har kigget på de kritikpunkter, som politiet og dyrlægen havde efter besøget, og som følge heraf får ejeren varsel om et påbud efter dyreværnsloven. Nordjyllands Politi vil ikke komme nærmere ind på, hvad det er for nogle kritikpunkter, der har ført til påbuddet.

Opsummering:
Naboerne til en mand, som de mener har underernærede heste, kritiserer politiets indsats.